钦定古今图书集成/明伦汇编/官常典/第273卷 > 王构
## 钦定古今图书集成/明伦汇编/官常典/第273卷 > 王构

按《元史》本传：“构字肯堂，东平人。父公渊，遭金末之乱，
其兄三人挈家南奔，渊公独誓死守坟墓，伏草莽中，
诸兄呼之不出，号恸而去，卒得存其家，而三兄不知
所终。构少颖悟，风度凝厚，学问该博，文章典雅。弱冠
以词赋中选，为东平行台掌书记。参政贾居贞一见
器重，俾其子受学焉。至元十一年，授翰林国史院编”
修官。时遣丞相伯颜伐宋，先下诏让之，命构属草以
进，世祖大悦。宋亡，构与李槃同被旨至杭，取三馆图
籍、太常、天章礼器、仪仗，归于京师。凡所荐拔，皆时之
名士。十三年秋，还，应奉翰林文字，升修撰。丞相和礼
霍孙由翰林学士承旨拜司徒，辟构为司直。时丞相
阿合马为盗击死，世祖亦悟其奸，复相和礼。霍孙更
张庶务，构之谋画居多。历吏部、礼部郎中，审囚河南，
多所平反。改太常少卿，定“亲享太庙仪注。”擢淮东提
刑按察副使，召见便殿，亲授制书，赐上尊酒以遣之。
寻以治书侍御史召，属桑哥为相，俾与平章卜忽木
检核燕南钱谷，而督其逋负，以十一月晦行，期岁终
复命。明年春，还宿卢沟驲。度逾期，祸且不测，谓卜忽
木曰：“设有罪，构当以身任之，不以累公也。”会桑哥死，
乃免。有旨出铨选江西，入翰林为侍讲学士。世祖崩，
构撰谥册。成宗立，由侍讲为学士，纂修《实录》。书成，参
议中书省事。时南士有陈利便请搜括田赋者，执政
欲从之。构与平章何荣祖共言其不可，辨之甚力，得
不行。以疾归东平。久之，起为济南路总管。诸王从者，
怙势行州县，民莫敢忤视。构闻诸朝，徙之北境。学田
为牧地所侵者，理而归之官。贷民粟，岁饥而责偿不
已，构请输以明年。武宗即位，以纂修《国史》趣召赴阙，
拜翰林学士承旨。未几，以疾卒，年六十三。构历事三
朝，练习台阁典故，凡祖宗谥册册文，皆所撰定，朝廷
每有大议，必咨访焉。喜荐引寒士，前后省台翰苑所
辟无虑数十人。后居清要，皆有名于时。子士熙，仕至
中书参政，卒官南台御史中丞；士点，淮西廉访司佥
事，皆能以文学世其家。